Diari Oficial de la Generalitat Valenciana


Sumari del DOGV 205, del 22-11-1984 (1984/803595)

DECRET 120/1984, de 12 de novembre, del Consell de la Generalitat Valenciana, pel qual es regula la constitució i el funcionament de les federacions esportives valencianes.
----------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/1984/11/12/120/dof/vci/html**

### Dades del document

Número de DOGV
:   205

Data del DOGV
:   22-11-1984

Secció del DOGV
:   DISPOSICIONS GENERALS

Número del document
:   1984/803595


Data del document
:   12-11-1984

Organisme emissor
:   Conselleria de Cultura, Educació i Ciència

Tipus de document
:   Decret

Correcció d'errades

Anàlisi jurídica

Decret 120/1984, de 12 de novembre, del Consell de la Generalitat Valenciana, pel qual es regula la constitució i funcionament de les Federacions Esportives Valencianes.  
La Generalitat Valenciana, segons que estableix l'article 31.28 de l'Estatut d'Autonomia aprovat per Llei Orgànica 5/1982, d?1 de juliol, ostenta competència exclusiva en matèria d'esports, i posteriorment la Comunitat Valenciana ha assumit les funcions i els serveis que afecten aquest àmbit competencial, en virtut del Reial Decret 4099/1982, de 29 de desembre, que, alhora, foren assignats a la Conselleria de Cultura, Educació i Ciència per Decret del President de la Generalitat Valenciana núm. 23, d?1 de març de 1983.   
Aquestes disposicions faculten la Comunitat Autònoma per ordenar, planificar i programar l'activitat esportiva a la Comunitat Valenciana, promovent l'accés dels ciutadans a la pràctica de l'esport, amb el foment de l'associacionisme esportiu i la regulació de les expressions federatives en els aspectes d'organització i règim de funcionament, en la mesura que gestionen assumptes o competències de caràcter públic, sempre que l'àmbit no ultrapasse el propi de la Comunitat Valenciana.   
Es convenient, d'altra banda, que l'associacionisme esportiu ajuste les estructures a la nova organització territorial de l'Estat i que les organitzacions federatives es corresponguen per nivells amb els diversos àmbits de les Administracions Públiques que tenen competències atribuïdes en aquesta matèria.   
La constitució de Federacions Valencianes amb plena personalitat jurídica i capacitat d'obrar, contribuirà decisivament al desenvolupament de l'esport en la societat valenciana, i permetrà que aquesta activitat queda coordinada amb la planificació esportiva autonòmica.   
Les Federacions Esportives Valencianes tindran una estructura inspirada en principis operatius, que donen agilitat a la gestió i fonamentaran l'activitat en principis democràtics que garantesquen la representació proporcional dels diversos estaments que integren l'activitat de cada especialitat esportiva.   
En atenció d'aquests motius, a proposta del Conseller de Cultura, Educació i Ciència, i amb la deliberació prèvia del Consell de la Generalitat Valenciana, en reunió del 12 de novembre de 1984,   
DECRETE:   
Article primer  
Les Federacions Esportives Valencianes són entitats que reuneixen esportistes i associacions, dedicades a la pràctica i promoció d'una mateixa especialitat esportiva dins l'àmbit territorial de la Comunitat Valenciana.   
Article segon  
Només podrà haver una Federació Valenciana per a cada especialitat esportiva, que formarà necessàriament part de la Federació Espanyola respectiva i no podrà actuar fora del territori valencià sense acord i autorització previs d'aquesta.   
Article tercer  
Les Federacions Esportives Valencianes, sense perjudici de la dependència en matèria disciplinària i competitiva a nivell estatal i internacional de la Federació Espanyola corresponent, així com quant al control de subvencions administrades per aquesta, s'organitzaran dins de la Comunitat Valenciana, tot ajustant-se a principis democràtics i representatius.   
Article quart  
Les Federacions Esportives Valencianes ostentaran personalitat jurídica i capacitat d'obrar, amb les limitacions assenyalades per les disposicions vigents, i estaran subjectes a les responsabilitats pròpies.   
Article cinqué  
Les Federacions Esportives Valencianes es regeixen per les disposicions que dicte la Generalitat Valenciana, i supletòriament per les dictades per l'Administració de l'Estat i, finalment, pels Estatuts propis i els de les Federacions Espanyoles.   
Article sisé  
La competència de les Federacions Esportives Valencianes serà la de dirigir i ordenar, exclusivament dins de la Comunitat Valenciana, les activitats pròpies de les especialitats esportives, tret d'aquelles facultats atribuïdes a l'Administració Pública, i dins del marc de la planificació i programació esportiva general establerta per la Conselleria de Cultura, Educació i Ciència.   
Article seté  
El domicili de les Federacions Valencianes ha de determinar-se obligatòriament dins l'àmbit territorial valencià.   
Article vuité  
Les Federacions Esportives Valencianes podran organitzar-se territorialment, per al millor desenvolupament i gestió, per iniciatives dels Clubs o de les pròpies Federacions.   
Article nové  
1. Les Federacions que es constituesquen a l'empar d'aquest Decret gaudiran d'especial protecció i suport per part de la Conselleria de Cultura, Educació i Ciència.   
2. Les Federacions Valencianes podran celebrar convenis per al desenvolupament dels seus objectius amb la Generalitat Valenciana i d'altres ens públics, l'àmbit territorial d'actuació dels quals no ultrapasse el de la Comunitat Valenciana.   
Article deu  
Són òrgans superiors de govern i representació de les Federacions Esportives Valencianes, a més a més dels que poguessen preveure llurs Estatuts l'Assemblea General, el President i la Junta Directiva.   
Article onze  
1. L'Assemblea General és l'òrgan de les Federacions Esportives Valencianes en què han d 'ésser representats les associacions esportives, els esportistes, els tècnics i els jutges i àrbitres.   
2. L'elecció dels membres s?efectuarà mitjançant sufragi lliure i secret, entre i pels components dels distints estaments de la modalitat esportiva, tenint en compte les proporcionalitats i ponderacions que establesquen les disposicions de desplegament d'aquest Decret.   
Article dotze  
1. El President de la Federació Valenciana n'és l'òrgan executiu. N'ostenta la representació legal i presideix els òrgans de govern representant-ne i executant-ne els acords.   
2. El President serà elegit cada quatre anys mitjançant sufragi lliure, igual i secret per i entre els membres de l'Assemblea General.   
3. La durada del mandat dels Presidents de les Federacions Esportives Valencianes, constituïda d'acord amb aquest Decret, no podrà ser superior a tres períodes consecutius, independentment de llur durada efectiva.   
Article tretze  
1. La Junta Directiva de les Federacions Valencianes n'és l'òrgan col·legiat de gestió, i els membres són designats i revocats lliurement pel President de la Federació.   
2. La Junta Directiva estarà formada per un número de membres no inferior a cinc ni superior a vint. Les responsabilitats dels membres i el règim de funcionament seran determinats pels Estatuts federatius corresponents.   
Article catorze  
Les Federacions Esportives Valencianes tenen competències disciplinàries sobre els membres i afiliats, segons que determinen els seus reglaments i Estatuts, pel que fa exclusivament a l'àmbit territorial, sense perjudici de les facultats que puguen correspondre a les Federacions Espanyoles i Internacionals quan participen en proves o competicions organitzades per aquestes.   
Article quinze  
Contra les resolucions de les Federacions Esportives Valencianes en matèria disciplinària, s'hi escaurà recurs davant el Comité Valencià de Disciplina Esportiva.   
Article setze  
1. Les Federacions Esportives Valencianes estan sotmeses al règim de pressuposts i patrimonis propis, i en els Estatuts i reglaments n'hauran de regular els ingressos.   
2. La Junta Directiva de cada federació elaborarà anualment el projecte de pressuposts, que serà aprovat per l'Assemblea General.   
DISPOSICIO TRANSITÒRIA  
Mentre no es constituesca el Comité Valencià de Disciplina Esportiva, l'òrgan competent per conéixer els recursos a què fa referència l'article 15 serà la Conselleria de Cultura, Educació i Ciència.   
DISPOSICIONS FINALS  
Primera  
Les Disposicions d'aquest Decret referents a règim estatutari, electoral, disciplinari i econòmic de les Federacions Esportives Valencianes, seran desplegades en el termini màxim de tres mesos, per Ordre de la Conselleria de Cultura, Educació i Ciència.   
Segona  
1. El Decret 156/1983, de 5 de desembre, del Consell de la Generalitat Valenciana, pel qual es regula la constitució de Federacions Valencianes d'Esports Autòctons, es mantindrà vigent en tot allò que no s'opose al que estableix aquest Decret.   
2. Les modalitats d'Esports Autòctons que hagen iniciat el procés de constitució federativa segons el procediment regulat en el Decret 156/1983 i Ordre de la Conselleria de Cultura, Educació i Ciència de 15 de febrer de 1984, en mantindran la tramitació d'acord amb aquestes disposicions, tret que, per acord exprés dels òrgans gestors constituents, decidiren d'acollir-se al present Decret.   
Tercera  
El Conseller de Cultura, Educació i Ciència queda facultat per dictar les disposicions necessàries per al compliment i desenvolupament d'aquest Decret.   
Quarta  
Aquest Decret entrarà en vigor el dia de la publicació en el Diari Oficial de la Generalitat Valenciana.   
València, 12 de novembre de 1984.   
El President de la Generalitat,  
JOAN LERMA I BLASCO  
El Conseller de Cultura. Educació i Ciència  
CEBRIA CISCAR I CASABAN


Còpia Permalink ELI